### NN 138/2023 (17.11.2023.), Presuda Visokog upravnog suda Republike Hrvatske poslovni broj: Usoz-266/23-3 od 30. listopada 2023.

VISOKI UPRAVNI SUD REPUBLIKE HRVATSKE

1894

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić-Babić i Blanše Turić, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom po službenoj dužnosti, na sjednici vijeća održanoj 30. listopada 2023.

presudio je

Ukida se članak 170. stavak 1. podstavak 1. Odluke o komunalnom redu (»Službeni glasnik Grada Zagreba«, 15/23.).

Obrazloženje

1. Člankom 170. stavkom 1. podstavkom 1. Odluke o komunalnom redu (»Službeni glasnik Grada Zagreba«, 15/23. – dalje u tekstu: Odluka) propisano je da do stupanja na snagu propisa koji se donose na temelju ove Odluke ostaju na snazi:

– Pravilnik o kriterijima za određivanje naknade za postavljanje ploča s natpisom, plakata, zastavica na jarbolima, reklama i reklamnih panoa (»Službeni glasnik Grada Zagreba«, 14/15. i 14/16.)

2. Navedeni Pravilnik donesen je na temelju članka 145. stavka 2. Statuta Grada Zagreba (»Službeni glasnik Grada Zagreba«, 19/19., 19/01., 20/01. – pročišćeni tekst, 10/04., 18/05., 2/06., 18/06., 7/09., 16/09., 25/09., 10/10., 4/13., 24/13. i 2/15.) i članka 31. stavka 1. Odluke o komunalnom redu (»Službeni glasnik Grada Zagreba«, 3/14., 16/14., 22/14. i 25/15.), a donio ga je gradonačelnik Grada Z. 7. srpnja 2015. Međutim, Odluka o komunalnom redu Grada Zagreba na temelju koje je donesen sporni Pravilnik stavljena je izvan snage Odlukom o komunalnom redu (»Službeni glasnik Grada Zagreba«, 14/19., 24/19., 22/20. i 16/22.). Člankom 117. navedene Odluke propisano je da danom stupanja na snagu ove Odluke prestaje važiti Odluka o komunalnom redu (»Službeni glasnik Grada Zagreba«, 3/14., 16/14., 22/14., 25/15., 6/17.), osim članaka od 75. do 79. i članka 110. stavak 1. točka 13., koji se odnose na korištenje neizgrađenog građevinskog zemljišta, koji ostaju na snazi do donošenja posebne odluke. Odredbom članka 115. stavka 1. Odluke propisano je da će gradonačelnik pravilnike, između ostalog i sporni Pravilnik iz članka 31. stavak 1. Odluke, donijeti najkasnije u roku od šest mjeseci od dana stupanja na snagu ove Odluke. Navedena Odluka stupila je na snagu osmog dana od dana objave u »Službenom glasniku«, objavljena je u »Službenom glasniku Grada Zagreba« 15. srpnja 2019., dakle stupila je na snagu 23. srpnja 2019.

3. Prema ocjeni ovoga Suda, navedeni Pravilnik prestao je važiti stupanjem na snagu Odluke o komunalnom redu iz 2019., dakle dana 23. srpnja 2019. Nesporno je da Gradonačelnik nije u roku od šest mjeseci od dana stupanja na snagu navedene Odluke o komunalnom redu donio novi pravilnik.

4. Dakle, sporni Pravilnik nije na snazi od 23. srpnja 2019., a novi pravilnik nije donesen. Odredbom članka 170. stavka 1. podstavka 1. Odluke o komunalnom redu (»Službeni glasnik Grada Zagreba«, 15/23.) određeno je da do stupanja na snagu propisa koji se donose na temelju ove Odluke ostaje na snazi Pravilnik o kriterijima za određivanje naknade za postavljanje ploča s natpisom, plakata, zastavica na jarbolima, reklama i reklamnih panoa (»Službeni glasnik Grada Zagreba«, 14/15. i 14/16.). Prema ocjeni ovoga Suda, kako je prestala važiti Odluka o komunalnom redu na temelju koje je donesen sporni Pravilnik, navedeni Pravilnik prestao je važiti donošenjem Odluke o komunalnom redu koja je stupila na snagu 23. srpnja 2019. pa stoga navedena odredba članka 170. stavka 1. podstavka 1. sporne Odluke o komunalnom redu (»Službeni glasnik Grada Zagreba«, 15/23.), kojom je određeno da ostaje na snazi sporni Pravilnik, nije sukladna zakonu. Naime, u situaciji kada je prestao važiti pravni temelj za donošenje općeg akta, prestaje važiti i opći akt ako nije ostavljen na snazi. Kako je Odluka o komunalnom redu Grada Zagreba na temelju koje je donesen sporni Pravilnik stavljena izvan snage Odlukom o komunalnom redu (»Službeni glasnik Grada Zagreba«, 14/19., 24/19., 22/20. i 16/22.) te sporni Pravilnik nije ostavljen na snazi već je propisano da će Pravilnik iz članka 31. stavak 1. Odluke biti donesen u roku od šest mjeseci od dana stupanja na snagu Odluke, navedeni Pravilnik je prestao važiti, jer je prestala važiti i pravna osnova na temelju koje je donesen.

5. Slijedom navedenog, na temelju odredbe članka 86. stavka 3. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21.) odlučeno je kao u izreci.

Poslovni broj: Usoz-266/23-3

Zagreb, 30. listopada 2023.

Predsjednica Vijeća
 Ljiljana Karlovčan-Đurović, v. r.